陪程元詔文彧李久善游漢州天寧元詔有詩見遺次韻答之
作者：郭印
朝代：宋

paragraphs: 四海豈無兄弟親，氣合行須同父母。
相逢坐語忽移時，不覺朝飡輒過午。
品評人物妙雌黄，議論邦家入覼縷。
危言齰舌久自吞，幽憤填膺欣欲吐。
字字珠璣落齒牙，篇篇錦繡裁胸腑。
已驚大敵森戈矛，端笑羸師卧旗鼓。
憐君風韻過諸王，顧我才情非小杜。
何當再訪南歸僧，不恥更問西來祖。
欲登塔級挽晴雲，更試茶甌潑新乳。
平生識面有千百，屈指論心無四五。
偶然流水遇知音，爲抱焦桐弄宮羽。